Il-Ministeru għall-Edukazzjoni ħabbar li r-rapport tal-inkjesta li saret dwar ir-riżultati tal-eżamijiet annwali tal-istudenti tal-Year 11 ikkonferma li ma sar l-ebda tibdil fil-marki ta' dawn l-istudenti. Il-Ministru għall-Edukazzjoni Justyne Caruana llum ippubblikat ir-rapport tal-inkjesta li ġie ffirmat mill-Imħallef Philip Sciberras u t-tliet membri l-oħra tal-bord ta' inkjesta. F'Lulju, l-Unjin tal-Għalliema Maltin (MUT) allegat li l-Ministeru għall-Edukazzjoni indaħal fil-ħruġ tal-marki ta' xi studenti li ma attendewx għall-assessments. Ftit wara li l-MUT għamlet din l-istqarrija l-Ministru Caruana ħabbret li se jinħatar bord ta' inkjesta biex dawn l-allegazzjonijiet ikunu investigati. F'Lulju: L-MUT tallega li nbidlu xi marki; Il-Ministeru jordna inkjesta Tliet ċirkularijiet ma waslux għand il-unjin Ir-rapport semma li għalliema fil-Kulleġġ Santa Margerita nnutaw li l-marki ta' ċerti studenti li ma attendewx għall-eżamijiet tal-aħħar tas-sena ma kinux l-istess bħal dawk li ngħataw mill-għalliema. Mir-riċerka tal-bord tal-inkjesta rriżulta li ntbagħtu tliet ċirkularijiet fejn ġie spjegat li waqt il-pandemija, studenti vulnerabbli ngħataw l-għajnuna biex xorta jieħdu ċertifikat meta jispiċċaw l-iskola. "Minflok intużaw ir-riżultati tal-aħħar tas-sena, ċ-ċertifikati kienu bbażati fuq r-riżultati ta' nofs is-sena u fuq l-assessments tas-snin ta' qabel," intqal fir-rapport. Madanakollu, l-President tal-MUT Marco Bonnici stqarr li dawn iċ-ċirkularijiet ma waslux għand il-unjin. Minħabba dan, il-bord tal-inkjesta qal li hemm bżonn li jkun hemm aktar komunikazzjoni bejn il-Ministeru u l-unjins relevanti. Id-disa' rakkomandazzjonijiet tal-inkjesta Il-marki tal-istudenti fuq is-sistema tal-My School li huma indikati bħala "Projected Marks" m'għandhomx jiġu kkunsidrati għall-finijiet ta' premjazzjonijiet; Ċirkularijiet ta' natura sensittiva għandhom ikunu aktar ċari u jindikaw li dawn jorbtu ma' ċirkularijiet preċedenti; F'każ li jkun hemm tibdil fid-direzzjoni, l-uffiċjali u l-kapijiet tal-iskejjel għandhom ikunu mgħarrfa b'dan it-tibdil b'ċirkulari li tindika dan it-tibdil; Il-kapijiet tal-iskejjel għandhom ir-responsabbiltà li jiċċirkulaw dawn iċ-ċirkularijiet lill-impjegati tagħhom; Iċ-ċirkularijiet li joħorġu mid-dipartimenti għandhom jiġu ppublikati fuq l-iLearn u fuq il-website tal-Ministeru għall-Edukazzjoni; Għandu jkun hemm aktar komunikazzjoni bejn l-uffiċjali tad-dipartimenti qabel ma jinħarġu ċ-ċirkularijiet; Għandu jkun hemm aktar ko-ordinament bejn id-Direttorat għas-Servizzi Edukattivi (DES), id-Direttorat għat-Tagħlim u Programmi tal-Assessjar (DLAP) u l-Unit tal-Immaniġjar tal-Informazzjoni (IMU); L-uffiċjali tad-dipartimenti li jkollhom kuntatt dirett mal-iskejjel għandhom ikollhom għarfien tajjeb ta' kif taħdem is-sistema tal-My School; Għandhom jinżammu l-minuti tal-laqgħat kollha li jsiru bejn l-uffiċjali tad-dipartimenti mal-unjins u msieħba oħra. Tista' tara r-rapport kollu hawn . L-MUT tistenna li x-xogħol tal-għalliema jittieħed b'aktar serjetà Fir-reazzjoni tagħha, l-MUT qalet li jekk il-Ministeru jrid ittejjeb ir-relazzjoni mal-unjin jeħtieġ jibda jieħu x-xogħol tal-għalliema b'aktar serjetà. "Ir-rapport tal-inkjesta jikkonferma li sar xi tibdil fil-marki mingħajr ma ġew ikkonsultati l-għalliema u l-unjins," qalet l-MUT. L-MUT żiedet tgħid li kellha riservi kbar dwar l-oġġettività ta' din l-inkjesta. Matul il-proċess tal-inkjesta, l-unjin kellha toġġezzjona għall-mod kif bdew jitmexxew il-proċeduri. Fil-fatt, membru fil-bord tal-inkjesta kellu jinbidel wara li l-MUT oġġezjonat dwaru. Rigward id-disa' rakkomandazzjonijiet li semma l-bord tal-inkjesta, l-MUT saħqet li qed tistenna li l-Ministeru għall-Edukazzjoni jimplimentahom mingħajr dewmien. .td_uid_3_612deef5b5da3_rand.td-a-rec-img{text-align:left}.td_uid_3_612deef5b5da3_rand.td-a-rec-img img{margin:0 auto 0 0}